
                                                             AVIZ

asupra propunerii legislative privind punerea în valoare a infrastructurii 
şi a mentenanţei pentru întreţinere şi reparaţii, deţinute de 
Societatea de ,,Îmbunătăţiri Funciare’’ – S.A.
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind punerea în valoare a infrastructurii şi a mentenanţei pentru întreţinere şi reparaţii, deţinute de Societatea de ,,Îmbunătăţiri Funciare" – S.A., trimisă cu adresa nr. Pl-x 847 din 13 decembrie 2010, înregistrată sub nr. 21/387 din 16 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 8 decembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  2 februarie 2011.
     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa            nr. 1169 din 30 septembrie 2010 şi  punctul de vedere al Guvernului transmis cu adresa  nr. 2648 din 22 octombrie 2010 prin care nu susţine adoptarea acestei iniţiative legislative.
    Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât pentru privatizarea SNIF a fost elaborată deja o strategie de privatizare, aprobată prin Hotărârea Guvernului nr. 1287/2008 privind aprobarea Strategiei de privatizare a Societăţii Naţionale "Îmbunătăţiri Funciare - SA. ", respectiv prin vânzarea integrală a pachetului de acţiuni deţinut de statul român, prin Agenţia Domeniilor Statului (A.D.S.), prin metoda licitaţiei publice cu strigare.
De asemenea, în propunerea legislativă nu se prevede ce se va întâmpla cu bunurile date în folosinţă gratuită la sfârşitul perioadei de 10 ani în cazul în care cei cărora li s-au atribuit nu optează pentru cumpărarea de acţiuni. 
    Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.

În raport cu obiectul şi conţinutul său, propunerea legislativă face parte din categoria legilor ordinare.

